RESOLUCIÓN do 5 de xaneiro de 2001 pola que se modifica a do 27 de xuño de 1994, pola que se fan públicos os criterios de participación nas actividades de formación da Escola Galega de Administración Pública.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 19/01/2001

O Consello Rector da Escola Galega de Administración Pública ten atribuída, entre outras facultades, a de establece-las bases e condicións xerais de participación e acceso ós cursos ou actividades que convoca a escola (artigo 6.6º da Lei 4/1987, do 27 de maio).
Na súa reunión do 27 de decembro de 2000 aprobou a modificación dos letras A) 3 e C) da Resolución do 27 de xuño de 1994 (DOG nº 149, do 3 de agosto) relativas ós cursos de galego.
Ó terse modificada a natureza dos cursos de linguaxe administrativa galega, por considerarse como un nivel máis de coñecemento de galego cómpre modifica-los criterios de selección dos participantes neses cursos para adaptalos a nova situación.
Para coñecemento do persoal afectado por este tipo de actividade,
RESOLVO:
Artigo único.-Publicar no Diario Oficial de Galicia as modificacións dos letras A) 3 e C) da Resolución do 27 de xuño de 1994, que quedan redactados deste xeito:
«Letra A) Cursos de perfeccionamento:
3. O menor número de cursos realizados en escolas ou institutos de Administración pública (excepto os cursos os que se refire a letra C) desta resolución.
Letra C) Cursos de galego:
Nos cursos que organice a EGAP aplicaranse os seguintes criterios:
a) Nos cursos de iniciación, e por esta orde:
1º Os máis antigos na Administración.
2º Os que realizaron un menor número de cursos en escolas ou institutos de Administración pública.
b) Nos cursos de perfeccionamento, e por esta orde:
1º A antigüidade na finalización do curso de iniciación. No caso de que na certificación de validación do curso de iniciación de lingua galega non figure a data exacta de remate, terase en conta a data de expedición da certificación.
2º O menor número de cursos realizados en escolas ou institutos de Administración pública.
3º Os máis antigos na Administración.
c) Nos cursos básicos de linguaxe administrativa galega, e por esta orde:
1º A antigüidade na finalización do curso de iniciación á lingua galega. No caso de que na certificación de validación do curso de iniciación de lingua galega non figure a data exacta de remate, terase en conta a data de expedición da certificación.
2º O menor número de cursos realizados en escolas ou institutos de Administración pública.
3º Antigüidade na Administración.
d) Nos cursos medios de linguaxe administrativa galega, e por esta orde:
1º A antigüidade na finalización do curso básico de linguaxe administrativa galega ou o de perfeccionamento da lingua galega. No caso de que na certificación de validación do curso de perfeccionamento de lingua galega non figure a data exacta de remate, terase en conta a data de expedición da certificación.
2º O menor número de cursos realizados en escolas ou en institutos de Administración pública.
3º Antigüidade na Administración».
Disposición derradeira
Esta resolución entrará en vigor o día seguinte ó da súa publicación no Diario Oficial de Galicia.
Santiago de Compostela, 5 de xaneiro de 2001.
Domingo Bello Janeiro
Director da Escola Galega de Administración
Pública